钦定古今图书集成/理学汇编/文学典/第241卷 > 《李氏拟古乐府序》王世贞
## 钦定古今图书集成/理学汇编/文学典/第241卷 > 《李氏拟古乐府序》王世贞

伯承自燕中手一编遗世贞曰：“余所拟《古乐府》上下
卷凡二，铙歌至谚语凡若干。自余咏诗，即他诗人人
言之矣。度毋及乐府者，而独公择见而亟称，且请受
木书焉。天下安能人人公择也？余所面质百而不能
一二举，则乐府之汶汶久矣，又焉为令人意操丹铅
而难我？毋已，吾子叙之哉！”然伯承业已叙竟，其旨甚
详，毋庸世贞，世贞独记举进士时从伯承游，好伯承
五七言近体也。久之益好，伯承五七言古别去。又久
之，乃伯承进我以乐府矣。历下于麟，妙其事数，要世
贞更和其高下清浊，长短徐疾，靡不宛然肖协也。而
伯承稍稍先意象于调时，一离去之。然而其构合也。
夫合而离也者，毋宁离而合也者，此“伯承旨也。伯承
叙称近代名公，取古人行事，注议缉韵，类成断案，所
愿舍是伯承哉，有味吾言也。”又云：“鼓吹铙歌，聱牙刺
龊，不足读，则世贞向者固疑之以错简耳。或谓妃豨
节铙鼓之声混存焉。虽然，巫山高”非三言之精乎？“蒲
苇冥冥”，非四言之变乎？“驽马徘徊，鸣临高台以轩，桂
树青丝，双珠玳瑁，非”五言之幼眇乎？“驾六飞龙四时
和，江有香草目以兰，黄鹄高飞”离哉，翻非七言之雄
飞乎？而奈何厌其筌，以聱牙刺龊病为也。至訾昭明
所遗舍善矣，独不举庐江小妇相逢艳歌，而举《木兰》，
木兰廋语耳，非不佞所素习也。姑以报伯承，其更进
我乎哉？人所知伯承他诗，绝类王、孟，间有入延清长
卿者，“伯承”李氏，名先芳，濮人；“公择”王氏，名遴，渤海人；
“于鳞”李氏，名攀龙。世贞为吴人。